Diari Oficial de la Generalitat Valenciana


Sumari del DOGV 5457, del 23-02-2007 (2007/1823)

RESOLUCIÓ de 22 de desembre del 2006, del conseller de Territori i Habitatge, per la qual s'aprova definitivament la modificació puntual núm. 10 de les normes subsidiàries en l'àmbit de l'Abeller de Borriol.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5457

Data del DOGV
:   23-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/1823


Data del document
:   22-12-2006

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Borriol
    * pla d'urbanisme

VIST l'expedient relatiu a la modificació puntual núm. 10 de les normes subsidiàries en l'àmbit de l'Abeller de Borriol, i de conformitat amb els següents,  
Antecedents de fet  
Primer. Amb data 31 d'agost del 2004, el Ple de l'Ajuntament de Borriol, va acordar sotmetre a informació pública la modificació núm. 10 de les normes subsidiàries de planejament que consistix en l'ajustament d'alineacions en la urbanització l'Abeller d'aquest municipi, per mitjà d'edictes publicats en el periòdic El Mundo de data 7 de setembre del 2004, en el BOP núm. 113 de 18 de setembre del 2004 i en el Diari Oficial de la Generalitat núm. 4842, de 15 de setembre del 2004.   
Durant el període d'exposició pública es va produir una al·legació que va ser aprovada provisionalment segons acord de 25 de gener del 2005, amb posterior ratificació de data 29 de març del 2005.   
Segon. La documentació està formada per memòria informativa i justificativa i plànols d'informació de planejament vigent i plànols d'ordenació núm. 45, 46, 47, 48, 49, 50, 51 i 52 amb la nova ordenació proposada.  
Tercer. La modificació puntual núm. 10 de les normes subsidiàries de planejament de Borriol pretén l'ajustament tant del límit de la unitat com de les alineacions del traçat viari intern en la urbanització de l'Abeller, sòls dotacionals i en general de l'ordenació detallada en aquest prevista, com també de la part normativa, tot això per a facilitar la gestió de la unitat d'execució que resolga les carències de serveis urbans que té la urbanització. La descripció de les modificacions assenyalada en la memòria és la següent:  
- La delimitació de la unitat s'ha vist afectada per les expropiacions que s'han dut a terme per a l'execució de la CV-16 i per la conveniència del desenvolupament per mitjà d'actuacions integrades d'àmbits que pertanyen a la unitat que eren limítrofs amb el sector ZR-7, aprovat definitivament per la Comissió Territorial d'Urbanisme de Castelló en sessió celebrada el 29 de setembre del 2004.  
- S'elimina l'accés únic des de la rotonda de la CV-16 pel seu excessiu pendent i la consolidació d'edificacions en el seu traçat i es proposa mantindre els dos accessos existents des de la carretera. Es proposa acceptar com a vàlida l'amplària de carrers de sis metres enfront de l'amplària de 8 metres (6 de calçada i dos de voreres) del planejament vigent, integrant el pas de vianants amb la calçada, encara que diferenciant la seua utilització, sense que això supose minva de qualitat per la baixa densitat i escàs trànsit de l'àmbit. Es proposa reduir el diàmetre de les rotondes de 15 a 12 m de diàmetre i eliminar aquelles que tinguen continuïtat viària amb el sector ZR-7. S'elimina la connexió entre l'Abeller i les urbanitzacions Alcormar i Coste dels Pins, que proposen noves propostes d'accessos.  
En la memòria s'assenyala que no es produïx augment de l'aprofitament lucratiu privat i es justifica en el document que es complix el que establix l'article 17 de l'annex al Reglament de planejament de la Comunitat Valenciana, aprovat pel Decret 201/1998, de 15 de desembre del Govern Valencià, (d'ara endavant RPCV).  
A més dels canvis abans assenyalats, també s'observen altres com són:  
- S'ha eliminat, per la seua innecessarietat, la dotació de la infraestructura de servei urbà reservada per a la ubicació de la depuradora perquè ja hi ha un col·lector general que garantix el tractament d'abocaments. També s'ha eliminat el possible accés a la dotació ZD-1 des del c/ Camí de l'Abeller i s'ha reestructurat la dotació de zona verda de la urbanització.  
- S'ha eliminat la continuïtat del c/ l'Alcora i c/ Baladre i s'ha redefinit la nova ordenació dels àmbits limítrofs amb la CV-16.  
- Respecte a les ordenances s'han modificat, a més del necessari paràmetre d'edificabilitat neta per parcel·la que d'1,20 m³/m² ara passa a 0.38 m²t/m²s o 1,13 m³/m² per a possibilitar el compliment de l'art. 17 de l'annex al RPCV abans assenyalat, les superfícies assignades a cada zona d'ordenació urbanística i altres tipus de paràmetres de l'actuació, dels quals no es diu res en la memòria.  
Quart. Es va sol·licitar informe de l'Oficina del Pla de Carreteres de la Conselleria d'Infraestructures i Transport en data 29 de març del 2005, que en una primera instància es va resoldre amb caràcter desfavorable, perquè no s'incloïa el traçat de la CV-16, per la qual cosa es va elaborar nova documentació que ha sigut remesa en data 10 de novembre del 2005, i informada en data 18 de novembre en sentit favorable als canvis introduïts.  
Cinqué. La Comissió Territorial d'Urbanisme de Castelló, en sessió de 14 de desembre del 2005, va acordar supeditar l'informe favorable de la Comissió Territorial d'Urbanisme fins que l'ajuntament elaborara nova documentació, que si és el cas hauria de ser aprovada pel ple de la corporació, que resolguera els inconvenients advertits en el punt cinqué de l'apartat de consideracions de l'esmentat acord, a l'hora que s'hagueren esmenat les deficiències advertides sol·licitar l'informe preceptiu del Consell Jurídic Consultiu i, una vegada aquest òrgan s'haja pronunciat, elevar la proposta de resolució d'aprovació definitiva, al conseller de Territori i Habitatge.  
Consta en l'expedient informe dels serveis tècnics de la Direcció Territorial de Territori i Habitatge de Castelló, d'11 de maig del 2006, del qual es desprén que han quedat corregides totes les deficiències advertides en l'Acord de la Comissió Territorial d'Urbanisme de data 14 de desembre del 2005, per la qual cosa es poden continuar les actuacions tendents a la seua aprovació definitiva.   
Sisé. Aquesta Conselleria va sol·licitar amb data 16 d'octubre del 2006 el corresponent dictamen del Consell Jurídic Consultiu de la Comunitat Valenciana d'acord amb el que establix l'article 10.8 e) de la Llei 10/1994, de 19 de desembre, de la Generalitat Valenciana, de creació del Consell Jurídic Consultiu de la Comunitat Valenciana. Així mateix amb data 26 de juny del 2006, el conseller de Territori i Habitatge va emetre un dictamen favorable emés basant-se en la disposició transitòria novena de la Llei 6/1994, de 15 de novembre, reguladora de l'activitat urbanística.  
Amb data 4 de desembre del 2006, s'emet dictamen del Consell Jurídic Consultiu de la Comunitat Valenciana en què es conclou que el Projecte de modificació puntual núm. 10 de les normes subsidiàries de planejament del municipi de Borriol (Castelló) està d'acord amb la legalitat urbanística, emetent el seu informe de forma favorable.   
Seté. Les normes subsidiàries de Borriol van ser aprovades definitivament per la Comissió Territorial d'Urbanisme en sessió celebrada el 13 de juny de 1996, i van classificar els terrenys on s'enclava la urbanització l'Abeller com a sòl urbà d'ús residencial inclòs en una unitat d'execució.  
Fonaments de dret  
Primer. La tramitació de la modificació ha sigut correcta, conforme a l'article 55 en concordança amb el 38 de la Llei 6/1994, de 15 de novembre, reguladora de l'activitat urbanística (d'ara endavant LRAU).  
Segon. La documentació està completa, a l'efecte del que disposa l'article 27 de la LRAU, i tenint en compte les comeses d'aquesta.  
Tercer. La modificació que s'examina suposa la introducció d'alteracions en l'ordenació detallada del sòl urbà, amb la finalitat de possibilitar el complet desenvolupament dels serveis urbans de la urbanització a través de figures de gestió, sense que per això es produïsca disminució de la superfície dotacional en detriment de l'aprofitament lucratiu i privat, tot això justificat segons assenyala la memòria amb vista a solucionar els problemes interns de l'actuació que fins a la data han impossibilitat el seu desenvolupament.   
Tal com reiteradament ha establit la jurisprudència, la determinació concreta de l'ordenació detallada en el sòl urbà s'emmarca clarament dins de la discrecionalitat del planejament urbanístic, en aquests casos l'administració gaudix d'àmplia llibertat per a triar la forma en què el territori ha de quedar ordenat. La LRAU en l'article 40 després d'explicitar les comeses autonòmiques que permeten formular objeccions a l'aprovació definitiva del planejament municipal, establix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua mateixa representativitat. No obstant això, i en casos com el que ens ocupa, serà necessari realitzar un control autonòmic de legalitat, ja que, com assenyala l'article 40.1, últim paràgraf, de la LRAU, "la Generalitat no pot aprovar definitivament els plans que incórreguen en infracció d'una disposició legal estatal o autonòmica".  
Quart. La modificació planteja canvis que no produïxen augment de l'edificabilitat prevista en la zona, per la qual cosa es complix el que establix l'article 17 de l'annex del Reglament de planejament i en l'article 55.3 de la LRAU. No obstant això, i tenint en compte que es produïx una alteració de la forma de les zones verdes inicialment previstes, així com una lleugera disminució d'aquestes, cal tindre en compte la necessària observança de determinats tràmits procedimentals singulars, per raó del que ha assenyalat l'article 55.4 de la LRAU i 172.4 del RPCV  
Cinqué. D'acord amb el que establix l'article 55.4 de la LRAU, la modificació que comporta una diferent qualificació o ús urbanístic de zones verdes o espais lliures anteriorment previstos, requerix amb caràcter previ a la seua aprovació, l'informe favorable del Consell Superior d'Urbanisme, substituït en l'exercici de les seues funcions pel conseller de Territori i Habitatge, amb un informe previ de la Comissió Territorial d'Urbanisme, en aplicació de la disposició transitòria novena de l'esmentada llei i la disposició transitòria tercera del Decret 201/2003, de 3 d'octubre, del Consell de la Generalitat, pel qual s'aprova el Reglament dels òrgans urbanístics de la Generalitat Valenciana.  
D'altra banda, i atés que la modificació té com a objecte una diferent zonificació o ús urbanístic de zones verdes previstes en el pla, és preceptiu posteriorment el dictamen del Consell Jurídic Consultiu de la Comunitat Valenciana, segons el que disposa l'article 10.e) de la Llei 10/1994, de 19 de desembre, de la Generalitat Valenciana, de creació del Consell Jurídic Consultiu de la Comunitat Valenciana, el qual va ser emés en sentit favorable en data 4 de desembre del 2006.   
Sisé. El conseller de Territori i Habitatge és l'òrgan competent per a resoldre sobre l'aprovació definitiva dels instruments de planejament, de conformitat amb el que establix l'article 39 de la referida LRAU, en relació amb l'article 6.e) del Reglament dels òrgans urbanístics de la Generalitat.   
Vistos els preceptes legals citats, i la resta de disposicions de general i pertinent aplicació, de conformitat amb l'acord de la Comissió Territorial d'Urbanisme de Castelló, resolc:  
Aprovar definitivament la modificació puntual núm. 10 de les normes subsidiàries en l'àmbit de l'Abeller de Borriol (Castelló).  
Contra la present resolució, que posa fi a la via administrativa, es pot interposar recurs potestatiu de reposició davant del conseller de Territori i Habitatge en el termini d'un mes, comptador des de l'endemà de la notificació d'aquesta, d'acord amb el que establixen els articles 116.1 i 117.1 de la Llei 4/1999, de modificació de la Llei 30/1992, de 26 de novembre, de règim jurídic de les administracions públiques i del procediment administratiu comú; o bé, recurs contenciós administratiu davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que els interessats puguen exercir qualsevol altre recurs que estimen oportú.  
València, 22 de desembre de 2006.- El conseller de Territori i Habitatge: Esteban González Pons.